Ehdotus NEUVOSTON PÄÄTÖS luvan antamisesta Belgialle ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide /* COM/2012/0654 final - 2012/0312 (NLE) */





PERUSTELUT 1. EHDOTUKSEN TAUSTA Ehdotuksen perustelut ja tavoitteet Neuvosto voi yhteisestä arvonlisäverojärjestelmästä 28 marraskuuta 2006 annetun direktiivin 2006/112/EY[1], jäljempänä ’alv-direktiivi’, 395 artiklan 1 kohdan mukaan antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamisen yksinkertaistamiseksi tai tietyntyyppisten veropetosten tai veron kiertämisen estämiseksi. Belgia on pyytänyt kirjeessään, jonka komissio on kirjannut vastaanotetuksi 21. kesäkuuta 2012, lupaa myöntää verovapautus sellaisille verovelvollisille, joiden vuosittainen liikevaihto on enintään 25 000 euroa. Komissio on antanut alv-direktiivin 395 artiklan 2 kohdan mukaisesti Belgian pyynnön tiedoksi muille jäsenvaltioille 13. syyskuuta 2012 päivätyllä kirjeellä. Komissio ilmoitti Belgialle 17. syyskuuta 2012 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot. Yleinen tausta Alv-direktiivin XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, kuten mahdollisuutta myöntää verovapautus sellaisille verovelvollisille, joiden vuosittainen liikevaihto on tietyn rajan alapuolella. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa tuotantopanoksistaan. Alv-direktiivin 285 artiklan mukaan jäsenvaltiot, jotka eivät ole käyttäneet neuvoston direktiivin 67/228/ETY[2] 14 artiklassa säädettyä mahdollisuutta, voivat myöntää verovapautuksen sellaisille verovelvollisille, joiden vuosittainen liikevaihto on enintään 5 000 euroa. Belgian hallitus haluaisi nykyisen taloudellisen ja poliittisen ilmapiirin vuoksi nostaa tätä raja-arvoa 25 000 euroon ja varata mahdollisuuden raja-arvon korottamiseen vapautuksen reaaliarvon säilyttämiseksi. Tällaisen raja-arvon käyttöönotto yksinkertaistaa pienten yritysten alv-järjestelmää ja vähentää huomattavasti järjestelmään hyväksyttävien liikeyritysten taakkaa, kun ne vapautuisivat monista tavanomaiseen alv-järjestelmään kuuluvista alv-velvoitteista. Järjestelmä olisi verovelvollisille vapaaehtoinen. Belgian viranomaisten mukaan noin 1 prosentti verovelvollisista käyttäisi järjestelmää, ja vaikutus talousarvioon olisi minimaalinen (noin 0,2 %). Voimassa olevat aiemmat säännökset Komissio antoi vuonna 2004 ehdotuksen (KOM(2004) 728 lopullinen), jonka mukaan vuosittaisen liikevaihdon raja-arvo, jonka perusteella jäsenvaltiot voivat vapauttaa verovelvollisen arvonlisäverosta, nostettaisiin 100 000 euroon. Johdonmukaisuus suhteessa unionin muuhun politiikkaan ja muihin tavoitteisiin Ei koske tätä ehdotusta. 2. KUULEMISTEN JA VAIKUTUSTENARVIOINTIEN TULOKSET Intressitahojen kuuleminen Ei sovelleta Ulkopuolisen asiantuntijatiedon käyttö Ulkopuolisten asiantuntijoiden käyttö ei ollut tarpeen. Vaikutusten arviointi Ehdotuksella neuvoston päätökseksi pyritään toteuttamaan yksinkertaistus, jolla poistetaan monia alv-velvoitteita yrityksiltä, joiden vuosittainen liikevaihto on enintään 25 000 euroa. Toimenpiteellä on näin ollen myönteinen vaikutus. Koska poikkeuksen soveltamisala on suppea ja sen voimassaoloaika rajallinen, sen vaikutukset ovat joka tapauksessa rajallisia. 3. EHDOTUKSEN OIKEUDELLINEN SISÄLTÖ Ehdotetun toimen lyhyt kuvaus Luvan antaminen Belgialle ottaa käyttöön toimenpide alv-direktiivistä poikkeamiseksi yksinkertaistamistoimenpiteellä, joka koskee yrityksiä, joiden vuosittainen liikevaihto on enintään 25 000 euroa. Oikeusperusta Alv-direktiivin 395 artikla Toissijaisuusperiaate Ehdotus kuuluu Euroopan unionin yksinomaiseen toimivaltaan. Sen vuoksi siihen ei sovelleta toissijaisuusperiaatetta. Suhteellisuusperiaate Ehdotus on suhteellisuusperiaatteen mukainen seuraavista syistä: Päätös koskee jäsenvaltiolle sen omasta pyynnöstä annettavaa lupaa, eikä siihen liity velvollisuuksia. Koska poikkeuksen soveltamisalaa on rajoitettu, erityistoimenpide on tavoitteeseensa nähden oikeasuhteinen. Sääntelytavan valinta Ehdotettu sääntelytapa: neuvoston päätös. Alv-direktiivin 395 artiklan mukaan neuvosto voi yksimielisesti komission ehdotuksesta antaa luvan ottaa käyttöön yhteisistä säännöistä poikkeavia toimenpiteitä. Neuvoston päätös on parhaiten soveltuva sääntelytapa myös sen vuoksi, että se voidaan osoittaa yksittäisille jäsenvaltioille. 4. TALOUSARVIOVAIKUTUKSET Ehdotuksella ei ole vaikutuksia EU:n talousarvioon, koska Belgia tekee kompensaatiolaskelman neuvoston asetuksen (ETY, Euratom) N:o 1553/89 6 artiklan mukaisesti. 5. VALINNAISET TIEDOT Uudelleentarkastelu-, tarkistus- tai raukeamislauseke Ehdotus sisältää raukeamislausekkeen. 2012/0312 (NLE) Ehdotus NEUVOSTON PÄÄTÖS luvan antamisesta Belgialle ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[3] ja erityisesti sen 395 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1) Belgia pyysi kirjeessään, jonka komissio kirjasi saapuneeksi 21 päivänä heinäkuuta 2012, lupaa direktiivin 2006/112/EY 285 artiklasta poikkeavaan toimenpiteeseen vapauttaakseen erityistoimenpiteenä arvonlisäverosta verovelvolliset, joiden vuosittainen liikevaihto on enintään 25 000 euroa. Kyseisen toimenpiteen perusteella nämä verovelvolliset olisivat vapautettuja kaikista tai tietyistä direktiivin 2006/112/EY XI osaston 2–6 luvussa tarkoitetuista arvonlisäveroon liittyvistä velvoitteista. (2) Komissio antoi Belgian pyynnön tiedoksi muille jäsenvaltioille 13 päivänä syyskuuta 2012 päivätyllä kirjeellä. Komissio ilmoitti Belgialle 17 päivänä syyskuuta 2012 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot. (3) Direktiivin 2006/112/EY 285 artiklan mukaan jäsenvaltiot, jotka eivät ole käyttäneet neuvoston direktiivin 67/228/ETY[4] 14 artiklassa säädettyä mahdollisuutta, voivat myöntää verovapautuksen sellaisille verovelvollisille, joiden vuosittainen liikevaihto on enintään 5 000 euroa. Belgia on pyytänyt, että tämä raja-arvo korotettaisiin 25 000 euroon. (4) Korkeampi erityisjärjestelmän raja-arvo pienille yrityksille on yksinkertaistamistoimenpide, koska sillä voidaan vähentää huomattavasti pienimpien yritysten alv-velvoitteita. Tämä erityisjärjestelmä on verovelvollisille valinnainen. (5) Komissio on sisällyttänyt 29 päivänä lokakuuta 2004 antamaansa alv-velvoitteiden yksinkertaistamista koskevaan direktiiviehdotukseen[5] säännöksiä, jotka antaisivat jäsenvaltioille mahdollisuuden vahvistaa alv-vapauden raja-arvona käytettävän vuosittaisen liikevaihdon ylärajaksi 100 000 euroa tai vastaavan suuruisen määrän kansallisena valuuttana ilmaistuna ja tarkistaa tätä ylärajaa vuosittain. Belgian esittämä pyyntö on mainitun ehdotuksen mukainen. (6) Poikkeus ei vaikuta arvonlisäverosta saataviin Euroopan unionin omiin varoihin, ja sillä on vain vähäinen vaikutus loppukulutusvaiheessa kerättävien jäsenvaltion alv-tulojen kokonaismäärään, ON HYVÄKSYNYT TÄMÄN PÄÄTÖKSEN: 1 artikla Poiketen siitä, mitä direktiivin 2006/112/EY 285 artiklassa säädetään, Belgialle annetaan lupa vapauttaa arvonlisäverosta verovelvolliset, joiden vuosittainen liikevaihto on enintään 25 000 euroa. Belgia saa korottaa tätä raja-arvoa vapautuksen reaaliarvon säilyttämiseksi. 2 artikla Tätä päätöstä sovelletaan sellaisen direktiivin voimaantulopäivään, jolla muutetaan sitä vuosittaisen liikevaihdon raja-arvoa, jonka alittuessa verovelvollisille voidaan myöntää alv-vapautus, tai 31 päivään joulukuuta 2015, sen mukaan, kumpi näistä on aiempi. Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. 3 artikla Tämä päätös on osoitettu Belgian kuningaskunnalle. Tehty Brysselissä Neuvoston puolesta Puheenjohtaja [1] EUVL L 347, 11.12.2006, s.1. [2] EYVL 71, 14.4.1967, s. 1303 – 1312. [3] EUVL L 347, 11.12.2006, s. 1. [4] EYVL 71, 14.4.1967, s. 1303 – 1312. [5] KOM(2004) 728 lopullinen.